**ELŐTERJESZTÉS**

**Szombathely Megyei Jogú Város Közgyűlésének**

**2023. február 23-i ülésére**

**Javaslat a Hajdú utca felújításával kapcsolatos döntés meghozatalára**

A „KISZ” Lakótelepért Egyesület kezdeményezte, hogy a Hajdú utca melletti 9202/27 hrsz-ú ingatlanon épülő társasházak használatba vételét követően a leromlott állapotú Hajdú utca burkolata legyen felújítva. Az előzetes költségbecslés alapján a Hajdú utca (9207 hrsz.) felújítása a Szalónak utcától a zsákutca végéig terjedő szakaszra, csak az úttestet figyelembe véve összesen 48 M Ft-ba kerül. Műszaki tartalma a következő: 2 oldali szegély építése „K” szegély elemekből, meglévő burkolat felmarása, megerősítése burkolat alapként Remix technológiával, két réteg aszfalt burkolat, csapadékvíz elvezetés kialakítása, meglévő közművek fedlapjainak szintbehelyezése.

Az Egyesület egyeztetett az építkezés beruházójával az út korszerűsítésével kapcsolatban, és a felújítás költségéből 20 M Ft-ot vállal. A „KISZ” Lakótelepért Egyesület önkormányzati támogatási kérelemmel fordul önkormányzatunkhoz a felújításához szükséges további 28 M Ft biztosítása érdekében. Az Egyesület a felújítást a társasházak beruházójával egyeztetve, a pénzügyi fedezet rendelkezésre állása esetén elvégezteti a Hajdú utca felújítását a Szalónak utcától a zsákutca végéig.

Javaslom, hogy a magánerős felújítás kiegészítéséhez az önkormányzat 28 M Ft-ot biztosítson az Egyesületnek, amelyre a 2022. évi költségvetési rendeletben a Fadrusz János Utcai Úttársaság részére előirányzatként biztosított, de fel nem használt 24 M Ft nyújt részben fedezetet.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2023. február „ ”**

 **/: Dr. Nemény András :/**

**HATÁROZATI JAVASLAT**

**….…./2023. (II. 23.) Kgy. számú határozat**

1. A Közgyűlés a „Javaslat a Hajdú utca felújításával kapcsolatos döntés meghozatalára” című előterjesztést megtárgyalta, és támogatja, hogy a Hajdú utca a Szalónak utcától a zsákutca végéig felújításra kerüljön.

2. A Közgyűlés úgy dönt, hogy az 1. pontban rögzített útszakasz felújítására támogatásként 28 M Ft-ot biztosít a „KISZ” Lakótelepért Egyesület részére 2023. évi költségvetésében, amelyből 24 M Ft forrásaként a 2022. évi költségvetési rendeletben a Fadrusz János utca felújítására előirányzott, de fel nem használt pénzeszközt jelöli meg.

3. A Közgyűlés felhatalmazza a polgármestert, hogy a támogatásra vonatkozó megállapodást a „KISZ” Lakótelepért Egyesülettel megkösse.

**Felelősök:** Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Dr. Károlyi Ákos, jegyző

 (a végrehajtás előkészítéséért:

 Kalmár Ervin, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője)

**Határidő:** 1-2. pont: azonnal

 3. pont: folyamatos